Virallinen lehti nro C 310 , 09/10/1998 s. 0015



KIRJALLINEN KYSYMYS E-4222/97 komissiolle esittäjä(t): Ursula Schleicher (PPE) (21. tammikuuta 1998) Aihe: Geneettisesti muunnettujen organismien tuonti Yhdysvalloista ja Kanadasta 1. Millaiseksi komissio arvioi vaaran, joka aiheutuu geneettisesti muunnettujen organismien (GMO), erityisesti maissin, rapsin ja soijan, jotka on mahdollisesti sekoitettu perinteisten organismien kanssa, tuonnista erityisesti Yhdysvalloista ja Kanadasta Eurooppaan, ilman direktiivin 90/220/ETY C osan ((EYVL L 117, 8.5.1990, s. 15. )) mukaista lupaa näiden organismien saattamiseen Euroopan unionin jäsenvaltioiden markkinoille? 2. Kuinka monta tällaista lupa-anomusta on parhaillaan komission käsiteltävänä? 3. Mihin toimenpiteisiin Euroopan komissio aikoo ryhtyä varmistaakseen, että päätökset on tehty kaikista lupa-anomuksista siihen mennessä, kun tämän vuoden sato saapuu Eurooppaan? 4. Minkä suuruisia ovat edellä mainittuja organismeja sisältävät Yhdysvalloista ja Kanadasta tuotavat erät? 5. Millaiseksi komissio arvioi vaaran, joka aiheutuu mahdollisesti pohjoisamerikkalaisten kauppakumppanien kanssa syntyvistä kauppakiistoista, jos tuotteita ei voida saattaa Euroopan unionin markkinoille puuttuvan GMO-luvan vuoksi? Komission jäsenen Ritt Bjerregaardin komission puolesta antama vastaus (27. maaliskuuta 1998) 1. Geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun direktiivin 90/220/ETY 4 artiklassa säädetään, että vastuu tarkastuksista ja valvontatoimista kuuluu jäsenvaltioiden nimeämille toimivaltaisille viranomaisille. Komissio lähetti 16. joulukuuta 1997 jäsenvaltioille kirjeen, jossa käsiteltiin Yhdysvalloista ja Kanadasta tulevien irtolastien (maissi ja öljykasvit) tuontia. Kyseisissä maissa on korjattu tiettyjä geneettisesti muunnettuja viljakasveja, joita ei toistaiseksi ole hyväksytty yhteisössä. Samassa yhteydessä komissio muistutti jäsenvaltioita niiden velvollisuudesta järjestää tarkastuksia ja muita edellä mainitun direktiivin mukaisia valvontatoimia. Direktiivin 90/220/ETY toimivaltaisten viranomaisten komitean 3. joulukuuta 1997 pidetyn 22. kokouksen seurauksena komissio on ryhtynyt työhön yhdenmukaistaakseen kyseisen direktiivin mukaiset tarkastus- ja valvontatoimet. Tilapäinen tekninen työryhmä kokoontui tätä tarkoitusta varten ensimmäisen kerran 16. joulukuuta 1997 keskustelemaan mahdollisten kiellettyjen GMO:iden havaitsemiseksi käytettävissä olevista erityisistä teknisistä menetelmistä ja niiden soveltuvuudesta. 2. Kolmelletoista tuotteelle odotetaan direktiivissä 90/220/ETY säädetyn menettelyn mukaista hyväksyntää. 3. Direktiivin 90/220/ETY muuttamista koskevaan komission ehdotukseen ((KOM(98) 85 lopullinen. )) sisältyvien periaatteiden mukaisesti komissio on päättänyt, että kaikki tuotteita koskevat ilmoitukset, jotka jäsenvaltioiden on tehtävä direktiivin 90/220/ETY nojalla, on esitettävä asiaa käsittelevien tiedekomiteoiden tarkasteltavaksi ennen kyseisessä direktiivissä tarkoitetun sääntelykomitean kuulemista. Kasveja käsittelevä tiedekomitea on (10. helmikuuta 1998) antanut myönteisen lausunnon kolmesta geneettisesti muunnettua maissia koskevasta ja yhdestä geneettisesti muunnettua rapsia koskevasta hakemuksesta. Näitä tuotteita koskeviin päätösluonnoksiin liittyvä sääntelykomitean kuuleminen tapahtuu maaliskuun 1998 puolivälissä. 4. Yhdysvalloista ja Kanadasta vuonna 1996 tapahtuneen maissin, rapsin ja soijapavun tuonnin määrä ja arvo on esitetty seuraavassa taulukossa. >TABLE> 5. GMO:iden tuonti yhteisöön edellyttää asiaa koskevan yhteisön lainsäädännön noudattamista siten, että kyseisten tuotteiden vaarattomuus ihmisten terveydelle ja ympäristölle voidaan varmistaa. Komissio toteuttaa kaikki tarvittavat toimenpiteet varmistaakseen, että hyväksyntää odottavien tuotteiden turvallisuutta koskeva perusteellinen tieteellinen tutkimus suoritetaan mahdollisimman pikaisesti.